Aase D. Madsen (DF), 2000-04-25:
Jeg vil gerne starte med at takke miljø- og energiministeren for redegørelsen.
Dansk Folkeparti føler, at ministeren af og til glemmer, at Danmark er et lille land med kun 5 millioner indbyggere, og at Danmarks emission af drivhusgasser globalt set derfor er meget lille og af marginal betydning, og at den danske førertrøje på miljøområdet er blevet en stor samfundsøkonomisk belastning.
Er det i øvrigt ikke korrekt, at Danmark ligger som nummer 5 i verden med hensyn til CO2-udslip målt pr. indbygger, men at det hænger sammen med, at vi ikke som langt de fleste industrilande har valgt at indføre - nu siger jeg
et uartigt ord - atomkraft, at vi af naturlige årsager heller ikke har vandkraft, sådan som f.eks. Norge og Sverige har det, og at Danmarks geografiske beliggenhed betinger, at vi har et stort energiforbrug til varme? Men Dansk Folkeparti er enig i, at det er vigtigt på internationalt plan at få aftaler på plads om kvotehandel, joint implementation og clean development mechanism, så der kan sættes ind i de lande, hvor det virkelig batter noget at sætte ind imod forureningen.
Alle ved, at miljø- og energiministeren gerne vil spille en stærk minister, som stort set ikke behøver at tage økonomiske hensyn, når der indføres nye, ressourcekrævende tiltag på miljøområdet og i forbindelse med energipolitikken.
Regningen sendes jo bare direkte videre via elregningen og varmeregningen til forbrugerne, f.eks. kan de nye, store og enormt dyre halm- og flisfyrede biomasseværker og havvindemølleparkerne, hvoraf de første alene koster 8 mia. kr., ikke blive rentable på anden måde end gennem en ekstraordinært høj elpris.
Ligeledes skal de aktiviteter, der ligger i den nye energisparelov, som vi skal behandle senere i dag, finansieres af varme-, naturgas- og elforbrugerne.
Jeg går endvidere ud fra, at når ministeren nu vil introducere energiforskning, som skal betales gennem Public Service Obligations, PSO'erne, betyder det, at vi også skal belaste elregningerne med disse 98 mio. kr.
Der er yderligere et par ting, jeg gerne vil spørge ministeren om: Hvor går grænsen for, hvor stor en del af elforbruget der skal aftages i form af tvangskvoteret, miljørigtig, dyr el?
Dette spørgsmål interesserer Dansk Industri meget, da man finder, at den nuværende kvote er al for høj.
Det er jo en illusion at tale om det frie elmarked og et fald i elpriserne, når andelen af den billige, såkaldte frie markedsdel indskrænkes.
Vi har jo sådan set fået de aktuelle tal på bordet for merudgiften for den del af den jysk-fynske vindmølle-el, som Østdanmark nu skal belastes med.
Det er 500 mio. kr., som skal fordeles over 2 år, 250 mio. kr. pr. år - 500 mio. kr. for at udligne alene den del af den miljørigtige energi, som man betaler mere for i Jylland. Desuden mangler vi den tredje fase i en udligning på landsplan, og den tredje fase består jo af den miljørigtige, som man kalder det, kraft-/varmedel, ellen fra de decentrale kraft-/varmeværker, og det bliver ca. 200 mio. kr. mere.
Det vil sige, at alt i alt skal der samlet overføres 700 mio. kr. til Østdanmark, og i Vestdanmark beholder man så også en andel på 700 mio. kr.
Altså betaler vi 1,4 mia. kr. ekstra på landsplan for at have den grønne el.
Dansk Folkeparti mener ikke, at det er en samfundsøkonomisk rigtig prioritering, når energiministeren, uden at de andre ministre kan blande sig i det, kan kanalisere denne enorme sum uden om statskassen og over til sit eget område.
Jeg så i øvrigt i høringssvaret fra skatteminister Ole
Stavad i forbindelse med bl.a. gaslovforslaget
, at ministeren bemærker, at pristillæg har stor lighed med skatter, og at en bemyndigelse til reelt at fastsætte disse pristillæg derfor vil rejse spørgsmål i forhold til grundlovens § 43.
Jeg skal oplyse om, at i § 43 står der, at ingen skat kan pålægges uden ved lov.
Jeg ved ikke, om jeg kan få ministerens fortolkning af denne udtalelse fra skatteministeren.
Under redegørelsens afsnit »Bæredygtig udvikling« ser jeg i øvrigt, at Danmark sammen med Østrig har taget initiativ til et CSD-møde i 2001 om forskellige energipolitiske emner.
Jeg vil gerne spørge ministeren, om ministeren på nuværende tidspunkt samarbejder med Østrig i forbindelse med tilrettelæggelsen af mødet, eller om EU-ministrenes forbud mod samarbejde med Østrig også har sat dette samarbejde i stå.
Ministeren skriver til slut i redegørelsen, at vedvarende energianlæg - og dér må jeg jo gå ud fra, at det er vindmøller - kun bidrager i begrænset omfang til udledning af miljøskadelige stoffer, men at disse anlæg til gengæld kan have andre miljøvirkninger, f.eks. støj eller landskabsmæssige påvirkninger.
På den baggrund vil jeg gerne på Dansk Folkepartis vegne fremsætte følgende: Forslag til vedtagelse »Folketinget konstaterer, at det ikke af hensyn til Danmarks naturværdier og andre miljøpåvirkninger såsom støj og nabogener er hensigtsmæssigt - gennem offentligt betalte økonomiske incitamenter - at opføre flere landbaserede vindmøller. Ministeren opfordres derfor til at fremlægge initiativer, der kan sikre, at denne beslutning kan realiseres.«
Vi skal jo behandle de efterfølgende lovforslag, så Dansk Folkeparti kan naturligvis ikke stemme for forslaget til vedtagelse, når vi ikke er enige i de forslag, der efterfølgende ligger til debat her i eftermiddag.